Zs. Simon, minister pôdohospodárstva SR: (2003-09-10):
Ja si myslím, že si treba uvedomiť jednu skutočnosť, že zákon č. 229, ktorý pôvodne umožňoval uplatniť si nárok, umožňoval si uplatniť nárok do konca roku 1992, to znamená do 31. 12. 1992. Po tomto termíne už nebolo možné uplatniť si svoj nárok. Zákonné úpravy, ktoré boli zmenené novelou zákona č. 229, umožnili len preukazovanie tohto vlastníctva do konca roku 1995. Dovoľte mi, aby som vyjadril svoj súkromný názor a vyjadril obavy. Pár rokov potom po nežnej revolúcii sa Česká a Slovenská Federatívna Republika rozhodla, že zmierni majetkové krivdy aj v oblasti poľnohospodárstva. Nato v roku 1992 sa schyľovalo k rozdeleniu tejto federácie, kde sa kreovala demokratická Slovenská republika. Mnohí občania, ktorí mali požiadavku o navrátenie svojho vlastníctva, sa obávali zo skúseností z predchádzajúceho obdobia, že za to, že vlastnili, boli perzekvovaní bez rozdielu na tom, či toto vlastníctvo mali na juhu, na severe alebo na strede Slovenska, či na východe, alebo na západe. Práve z tejto obavy v tomto období tak krátko po nežnej revolúcii si mnohí tento svoj nárok neuplatnili. Nazdávam sa, že tie roky, ktoré ubehli od roku 1992, ukázali, že Slovenská republika je demokratickou republikou, ktorá ctí a uctí aj tých, ktorí vlastnia pôdu. Nazdávam sa, že treba umožniť tým, ktorí sa v tomto období obávali o svoje vlastníctvo, aby si ho nadobudli naspäť, predsa nejdeme niekomu dávať nič nové, len im vrátime to, čo im patrí, za čo ich otcovia a starí rodičia robili a tvrdo dreli, aby niečo nadobudli. Chcel by som ešte reagovať na vyjadrenie pána poslanca Maxona, že to nebude mať dosah na štátny rozpočet. Chcem vás ubezpečiť, že v dôvodovej správe, možnože je tam chyba, že je uvedené ministerstvo pôdohospodárstva, ale dosah na štátny rozpočet nebude mať, pretože bude mať dosah na verejné financie, pod ktoré je zahrnutá kapitola Slovenského pozemkového fondu, ktorá nie je spojená so štátnym rozpočtom. Preto z tohto dôvodu nebude mať dosah na štátny rozpočet. O tom, či pochybovať, či je možné, alebo nie je možné presne stanoviť, aká je výmera, ktorá má prejsť na obce alebo na ktorú si môžu uplatniť vlastníci nárok, ja si myslím, že je len hypotetické, pretože nie je možné predpovedať, koľkí si uplatnia svoj nárok, a z tohto dôvodu nie je možné ani predpovedať, koľko sa má previesť do majetku obcí. Nehovoriac o tom, že zákon vo svojom druhom odseku, ktorý novelizuje zákon č. 180, hovorí o tom, že len bez tej časti, ktorá nebude zahrnutá v územnom pláne, ktorá je potrebná na rozvoj štátu a štátnych aktivít. A treba si tiež uvedomiť, že v mnohých lokalitách ešte dnes nemáme ukončené tzv. ROEP-ky (obnovené evidencie vlastníctva), ktoré potrvajú ešte pár rokov, takže nedá sa presne vyčísliť. Chcel by som ešte povedať, že nebude mať dosah, zvýšený dosah na štátny rozpočet, pretože každá pôda, každý meter štvorcový tejto republiky bude musieť prejsť pozemkovou úpravou, ktorá je schválená a určená zákonom č. 330/1991 Zb. Na základe tohto aj tá pôda, ktorá je vo vlastníctve štátu, vo vlastníctve súkromných osôb či obcí bude musieť byť predmetom pozemkových úprav. Vážené pani poslankyne, páni poslanci, vzhľadom na to, že tento zákon zmierňuje majetkové krivdy spáchané v období rokov 1948 až 1989, vás žiadam, aby ste podporili tento vládny návrh a zmiernili tieto majetkové krivdy. Ďakujem. (Potlesk.) P. Rusko, podpredseda NR SR: Ďakujem pekne. Pýtam sa spoločnej spravodajkyne, či sa chce vyjadriť. Chce, výborne, nech sa páči.